תחנת הרכבת חיפה מרכז – השמונה

תחנת הרכבת חיפה מרכז – השמונה (נקראה "תחנת חיפה מרכז" עד שנת 2006) היא תחנת נוסעים של רכבת ישראל בכיכר פלומר, שבאזור העיר התחתית של חיפה. התחנה נמצאת בק"מ ה-1.422 על הקו הראשי של רכבת ישראל, סמוך לממגורות דגון ולנמל חיפה (כולל אולם הנוסעים) ובקרבת תחנת פוניקולר (תחנת "כיכר פריז" של הכרמלית). בתחנה ממוקמים משרדים שונים של חברת רכבת ישראל. התחנה נפתחה ב-1 ביוני 1937 על ידי שלטונות המנדט הבריטי במסגרת פרויקט הרחבתו של נמל חיפה. התחנה נבנתה על שטחי ים שיובשו לצורך הקמת הנמל. ברחוב שבו הוקמה התחנה ("Kingsway" דאז, "דרך העצמאות" בשנות האלפיים) המבנים עוצבו בהשראת הסגנון הבינלאומי. על מנת להשתלב באופי הרחוב, התחנה נבנתה במקביל למבני הרחוב ובסגנון אדריכלי זהה. בשל כך, מבנה התחנה מקביל לכביש שאליו הוא פונה, ואינו מקביל למסילות הרכבת. כמה שנים לאחר הקמת הבניין, הוספה לו קומה שנייה. הבריטים הוסיפו להחזיק בשטח התחנה גם לאחר קום המדינה, כחלק ממאחז בריטי מצומצם בחיפה, עד לסוף יוני 1948. שלוש מתחנות האוטובוסים המרכזיות של חיפה פעלו במרחק קצר מן התחנה. תחילה, באמצע דרך העצמאות, אחר כך, בכיכר פלומר שבחזית התחנה, וכן בפינת רחוב יפו ושדרות בן-גוריון. באמצע שנות ה-70, הועברה תחנת האוטובוסים המרכזית לבניין חדש באזור בת גלים. אז, הפכה כיכר פלומר לחניון המשרת את התחנה. כשנבנתה התחנה, היו בה שני רציפי צד – רציף 1 בצמוד לאולם הנוסעים ומולו רציף 2. בחלוף השנים התווספה מסילה שלישית ליד רציף 2, וכך נוצר אי רציפים שכלל את רציפים 2 ו־3. אורך הרציפים בתחנה הוא 280 מטר. על רציף 1 הוקם מבנה קטן שקומתו הראשונה משמשת כשירותים ציבוריים וקומתו השנייה כתא איתות ובקרה. בין הרציפים הותקן גשר להולכי רגל, שמדרגותיו ברציף 1 שימשו גם כמדרגות לתא האיתות והבקרה. בשנת 2003, החלו שיפוצים בתחנה, אשר כללו את שיפור הפן האסתטי של התחנה והפיכתה לנגישה לאנשים בעלי מוגבלויות. במסגרת השיפוצים נחפר מעבר תת-קרקעי הכולל גם מעליות. לאחר פתיחת המעבר התת-קרקעי, פורק הגשר להולכי הרגל, על מנת לאפשר חשמול עתידי של קווי הרכבת. ב-16 ביולי 2006, בעיצומה של מלחמת לבנון השנייה, שותקה תנועת הרכבות לתחנה לאחר שרקטת קטיושה פגעה במוסכי הרכבת בחיפה והרגה שמונה מעובדי רכבת ישראל. ב-10 ביולי 2007 החליטה רכבת ישראל לשנות את שמה של תחנת הרכבת ל"תחנת הרכבת חיפה מרכז – השמונה", ובכך, להנציח את שמונת עובדי הרכבת שנהרגו. ביוני 2015, שר האוצר משה כחלון וראש עיריית חיפה יונה יהב חתמו על הסכם לפיתוח חיפה. ההסכם, כולל שיקוע מסילת הרכבת בעיר והקמת תחנת הרכבת חיפה – בית המכס במקום חיפה מרכז – השמונה. עלות פרויקט השיקוע הוערכה ב-1.3 מיליארד שקל. מועצת עיריית חיפה אישרה את הסכם בנובמבר 2015. שיקוע המסילה מתוכנן במסגרת תוכנית "חזית הים העירונית" בנמל חיפה, הכולל הסבת חלקו המערבי של הנמל למתחם בילוי ותיירות המתחבר לעיר ללא חסימה של מסילות הברזל באזור. בדצמבר 2021, הוועדה לתשתיות לאומיות אישרה את מתווה התוכנית למנהור מסילות הרכבת בחיפה ("תת"ל 65/ב"). על פי תוכנית זאת שתי מסילות הרכבת הקיימות ועוד שתיים חדשות ייבנו במנהרה שתעבור מצומת פז שבמזרח העיר ותגיע עד לחוף הכרמל, תחנת הרכבת מרכז השמונה תבוטל, ותחנת "בית המכס" (כנראה בשם תחנת "קריית הממשלה") תבנה במקומה. קווים 1, 2 ו5א של המטרונית עוברים בתחנה. מקרא סימנים: ♿ - אוטובוס עירוני נגיש 🔄 - קו סיבובי (מעגלי) 🌙 - קו לילה מסילה כפולה עוברת בתחנה – מסילה צפונית (צמודה לרציף 2) לרכבות צפונה ומסילה דרומית (צמודה לרציף 1) לרכבות דרומה. מסילה נוספת (צמודה לרציף 3) עוברת בתחנה – המסילה מסתעפת צפונה מהמסילה הכפולה ממערב לתחנה ומתכנסת בחזרה למסילה מעט מזרחה מהתחנה. בנוסף, ישנה שלוחה ממערב לתחנה למסילת ברזל של ממגורת דגון. רציף 1 הוא רציף צד הצמוד לאולם הנוסעים. רציפים 2 ו־3 הם אי רציפים, אליו ניתן להגיע באמצעות מעבר תת-קרקעי, הנגיש אף באמצעות מעליות. כניסה לתחנה ויציאה ממנה אפשריות רק דרך אולם הנוסעים הצמוד לרציף 1 הפתוח בכל שעות היממה. בהתאם לתת"ל 65, התחנה עתידה להיות מוסבת לתחנה תת-קרקעית בשם "תחנת חיפה בית המכס". מדיה וקבצים בנושא תחנת הרכבת חיפה מרכז – השמונה בוויקישיתוף תחנת הרכבת חיפה מרכז – השמונה באתר רכבת ישראל ניצן צבי כהן, ‏"איבדנו חברים, עובדים, אחים", באתר דבר העובדים בארץ ישראל, 18 ביולי 2016 תחנת חיפה המרכזית נפתחת תחנת הכרמל מתבטלת היום, דבר, 1 ביוני 1937 רכבת נוסעים ראשונה בישראל, דבר, 23 ביוני 1948 השם הרשמי מופיע לעיתים ללא קו מפריד, אך יש לקרוא את שם התחנה עם הפרדה בין שני חלקיו. בעקבות שינוי השם, החלה להתפתח טעות לשונית הרווחת אצל נוסעים רבים: במקום לקרוא את שם התחנה בקו מפריד ("תחנת מרכז – השמונה") החלו לקרוא את שמה במקף ("תחנת מרכז-השמונה", כביכול "המרכז של השמונה"). התחנה לזכר עובדי הרכבת שנהרגו במלחמה: "חיפה מרכז - השמונה", באתר הארץ, 10 ביולי 2007 אודי שישון, ‏כחלון ויונה יהב חתמו על הסכם כלכלי היסטורי בחיפה, באתר גלובס, 9 ביוני 2015 שלומית צור, ‏חיפה: אושר פרויקט שיקוע מסילות והקמת 7,700 דירות, באתר גלובס, 4 בנובמבר 2015 אריק מירובסקי, תל אביב, מאחורייך: "חיפה תיהפך לעיר חוף ברמה בינלאומית", באתר TheMarker‏, 14 באוגוסט 2017 עומר כרמון, המיליארדים שיפתחו את הים: מיזם רכבת ענק בחיפה, באתר TheMarker‏, 13 בדצמבר 2021 גיא נרדי, ‏שאלה של 13 מיליארד שקל: האם הרכבת בחיפה תרד מתחת לאדמה?, באתר גלובס, 23 בדצמבר 2021